Erikomisjon moodustati Riigikantselei juurde ka seoses uue põhiseaduse kava  väljatöötamisega. Komisjon otsustas mitte parandada senist põhiseadust, vaid töötada välja uus. Riigisekretär Karl Terras oli üks põhiseaduse koostamise komisjoni liikmetest, kelle ülesandeks oli muu hulgas esindada riigivanemat ja valitsust Rahvuskogu komisjonides põhiseaduse projekti läbivaatamisel. Põhiseaduse võttis vastu Rahvuskogu 28. juulil ning riigivanem kuulutas selle välja 3. septembril 1937, millega ühtlasi kinnistati kujunenud autoritaarne riigikord.